Det var et økonomisk mellemværende, der søndag førte til et drabsforsøg ved Sindal i Nordjylland. Det oplyser vicepolitikommissær Jens Erik Poulsen fra Nordjyllands Politi mandag formiddag efter nattens afhøring af den 44-årige gerningsmand. - Begge parter havde aftalt at mødes for at tale om deres mellemværende, men de nåede formodentlig slet ikke at tale sammen, før den 44-årige skød ind gennem bilen, fortæller Jens Erik Poulsen. Skudepisoden udspillede sig søndag aften på Jerupvej i Mosbjerg ved Sindal. Det 36-årige skudoffer blev ramt af hagl ved øjet, mens han stadig sad på førersædet i sin varevogn. Han er uden for livsfare. Den 44-årige fremstilles mandag eftermiddag i et grundlovsforhør og sigtes for drabsforsøg. /ritzau/

Referat:
To mænd mødtes ved Sindal i Nordjylland for at afgøre en økonomisk tvist. Mødet endte med, at en 44-årig mand skød med et gevær.